钦定古今图书集成/明伦汇编/家范典/第061卷 > 春秋四传 > 《秦鍼奔晋》
## 钦定古今图书集成/明伦汇编/家范典/第061卷 > 春秋四传 > 《秦鍼奔晋》

《春秋》：昭公元年“夏，秦伯之弟鍼出奔晋。”

《左传》：秦后子有宠于桓如二君于景，其母曰：“弗去，惧
选。”癸卯，鍼适晋，其车千乘，书曰：“秦伯之弟鍼出奔晋。”
罪秦伯也。后子享晋侯，造舟于河十里，舍车自雍及
绛归，取酬币，终事八反。司马侯问焉，曰：“子之车尽于
此而已乎？”对曰：“此之谓多矣。若能少此，吾何以得见
女？”叔齐以告公，且曰：“秦公子必归。臣闻君子能知其
过，必有令图，令图，天所赞也。”后子见赵孟，赵孟曰：“吾
子其曷归？”对曰：“鍼惧选于寡君，是以在此，将待嗣君。”
赵孟曰：“秦君何如？”对曰：“无道。”赵孟曰：“亡乎？”对曰：“何为？
一世无道，国未艾也。国于天地，有与立焉，不数世淫，
弗能毙也。”赵孟曰：“天乎？”对曰：“有焉。”赵孟曰：“其几何？”对
曰：“鍼闻之，国无道而年谷和熟，天赞之也，鲜不五稔。”
《公羊传》：“秦无大夫，此何以书？仕诸晋也。曷为仕诸晋？
有千乘之国，而不能容其母弟，故君子谓之出奔也。”
《穀梁传》：“诸侯之尊，弟兄不得以属通。其弟云者，亲之
也。亲而奔之，恶也。”

《胡传》：按《左氏》，“秦后子有宠于桓如二君于景，其母曰：
‘弗去，惧选鍼，遂出奔。书。此见人君宠爱其子，不差以
礼，是祸之也。鍼之适晋，其车千乘，司马侯问焉，曰：‘子
之车尽于此乎’？对曰：‘此谓多矣。若能少此，吾何以得
见’？叔齐曰：‘秦公子必归，能知其过，必有令图。令图，天
所赞也’。后五年，秦伯卒，后子归书曰：‘弟’者，罪秦伯也’。”
夫后子出奔其父，过之，而罪秦伯，何也？《春秋》以均爱
望人父，以能友责人兄。父母有爱妾，犹没身敬之不
衰，况兄弟乎？兄弟翕而后父母顺矣，故不曰“公子”，而
特称“秦伯之弟”云。